text: Kvinder begik to røverier på halv time - overmandet af kunder
  09 januar 2016 kl. 12.53
  Lørdag formiddag begik to kvinder fra Esbjerg røverier i Holsted og Vejen. De ville have penge og cigaretter.
  Først forsøgte de forgæves at true sig til penge og cigaretter i en kiosk i Holsted. En lille halv time senere gentog seancen sig i en kiosk i Vejen.
  To kvinder på henholdsvis 19 og 20 år fra Esbjerg truede med kniv i begge kiosker,  men endte med at blive tilbageholdt af ejer og kunder i kiosken i Vejen.
  Første røveri fandt sted i Stationskiosken i Holsted kl. 10.40, hvor de smuttede igen, da de ikke fik, hvad de forlangte.
  I Vejen kl. 11.08 forsøgte de så igen, men ejeren af Strøgkiosken og nogle kunder ville det anderledes. De overmandede kvinderne og tilbageholdte dem, indtil politiet ankom.
  Den ene af kvinderne var bestemt ikke tilfreds med tilbageholdelsen og kæmpede godt imod. Dog uden held.
  Syd- og Sønderjyllands Politi fortæller søndag morgen, at kvinderne sandsynligvis fremstilles i grundlovsforhør søndag formiddag.
  2 forsøg på røveri mod kiosk i Holsted kl. 1020 og mod kiosk kl. 1108 i Vejen, her blev gerningsmændene, 2 kvinder tilbageholdt. #politidk
  
  